b'\n_START_ARTICLE_\nAlegeri locale \xc3\xaen Chi\xc8\x99in\xc4\x83u, 2015\n_START_PARAGRAPH_\nAlegerile locale din Chi\xc8\x99in\xc4\x83u din 2015, parte a alegerilor locale generale din 2015 din Republica Moldova, s-au desf\xc4\x83\xc8\x99urat \xc3\xaen dou\xc4\x83 tururi; primul tur a avut loc pe 14 iunie, iar al doilea tur pe 28 iunie (2015)._NEWLINE_La alegerile din 14 iunie 2015, \xc3\xaen municipiul Chi\xc8\x99in\xc4\x83u au participat la vot 47,4% din aleg\xc4\x83tori. Candidatul Partidului Liberal, Dorin Chirtoac\xc4\x83, a ob\xc8\x9binut 37,57\xc2\xa0% din voturi, iar candidata din partea Partidului Sociali\xc8\x99tilor,  Zinaida Grecean\xc3\xaei, a acumulat 35,69\xc2\xa0%, urm\xc3\xa2nd ca cei doi contracandida\xc8\x9bi s\xc4\x83 se \xc3\xaent\xc3\xa2lneasc\xc4\x83 \xc3\xaen turul doi de scrutin care va avea loc pe 28 iunie 2015.\n_START_SECTION_\nReguli electorale\n_START_PARAGRAPH_\nPentru a se \xc3\xaenscrie \xc3\xaen curs\xc4\x83, candida\xc8\x9bii la func\xc8\x9bia de primar al Chi\xc8\x99in\xc4\x83ului trebuie s\xc4\x83 colecteze nu mai pu\xc8\x9bin de 10.000 de semn\xc4\x83turi. Campania electoral\xc4\x83 a durat dou\xc4\x83 luni \xc3\xaenainte de primul tur de scrutin, \xc8\x99i a re\xc3\xaenceput peste dou\xc4\x83 zile dup\xc4\x83 acesta, \xc3\xaen ziua de mar\xc8\x9bi, 16 iunie - pentru turul doi de scrutin. \xc3\x8en al doilea tur de scrutin rata de participare nu mai conteaz\xc4\x83 \xc8\x99i indiferent c\xc3\xa2\xc8\x9bi aleg\xc4\x83tori se prezint\xc4\x83 la urne scrutinul este valabil. Dac\xc4\x83 ambii candida\xc8\x9bi ob\xc8\x9bin un num\xc4\x83r egal de voturi, atunci turul trei nu va exista, iar primarul va fi ales prin tragere la sor\xc8\x9bi.'